“จีน” ระงับขายก๊าซ LNG “ยุโรป-เอเชีย” เตรียมกักตุนรับฤดูหนาว
“จีน” ระงับจำหน่ายก๊าซธรรมชาติเหลว LNG แก่ผู้ซื้อทั้งฝั่งยุโรปและเอเชีย เพื่อทำให้แน่ใจว่าจีนจะมีปริมาณก๊าซในประเทศเพียงพอในฤดูหนาวนี้
“จีน” ระงับจำหน่ายก๊าซธรรมชาติเหลว LNG ฝั่งยุโรป-เอเชีย เพื่อทำให้แน่ใจว่าจีนจะมีปริมาณก๊าซในประเทศเพียงพอในฤดูหนาวนี้
17 ต.ค. 2565

สำนักข่าวบลูมเบิร์กรายงานในวันนี้ (17 ต.ค.65) โดยอ้างแหล่งข่าวว่า จีนได้ขอให้เหล่ารัฐวิสาหกิจผู้นำเข้าก๊าซระงับการจำหน่ายก๊าซธรรมชาติเหลว (LNG) แก่ผู้ซื้อทั้งฝั่งยุโรปและเอเชีย เพื่อทำให้แน่ใจว่าจีนจะมีปริมาณก๊าซในประเทศเพียงพอในฤดูหนาวนี้
โดยแหล่งข่าวว่า คณะกรรมการพัฒนาและปฏิรูปแห่งชาติของจีน (NDRC) ได้ขอให้ บริษัท ปิโตรไชน่า โค (PetroChina Co) บริษัทซิโนเปค (Sinopec) และบริษัท ไชน่า เนชั่นแนล ออฟชอร์ ออยล์ คอร์ปอเรชั่น จำกัด (CNOOC) กักตุนคลังเชื้อเพลิงในฤดูหนาวนี้ให้เพียงพอต่อการใช้งานในประเทศ
อย่างไรก็ตาม บริษัทต่างๆ ข้างต้น ยังไม่ได้ออกมาให้แสดงความคิดเห็นต่อเรื่องดังกล่าวแต่อย่างใด
ทั้งนี้ ทางการจีนระบุในวันนี้ว่า จีนจะเพิ่มกำลังการผลิตพลังงานภายในประเทศและเร่งสำรองสินค้าโภคภัณฑ์สำคัญๆ ขึ้นอย่างมาก เพื่อตอกย้ำนโยบายที่ทำให้แน่ใจว่าอุปทานและราคาวัตถุดิบมีเสถียรภาพ